ระเบียบของที่ประชุมใหญ่ตุลาการในศาลปกครองสูงสุดระเบียบของที่ประชุมใหญ่ตุลาการในศาลปกครองสูงสุดว่าด้วยการดำเนินกระบวนพิจารณาและพิพากษาคดีปกครองที่โอนมาจากเรื่องร้องทุกข์ตามกฎหมายว่าด้วยคณะกรรมการกฤษฎีกาพ.ศ. ๒๕๔๔------------ อาศัยอำนาจตามความในมาตรา ๑๐๓ วรรคห้าแห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ที่ประชุมใหญ่ตุลาการในศาลปกครองสูงสุดออกระเบียบไว้ดังต่อไปนี้ ข้อ ๑ระเบียบนี้เรียกว่า"ระเบียบของที่ประชุมใหญ่ตุลาการในศาลปกครองสูงสุดว่าด้วยการดำเนินกระบวนการพิจารณาและพิพากษาคดีปกครองที่โอนมาจากเรื่องร้องทุกข์ตามกฎหมายว่าด้วยคณะกรรมการกฤษฎีกา พ.ศ. ๒๕๔๔" ข้อ ๒ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป ข้อ ๓ให้สำนักงานศาลปกครองเสนอบัญชีเรื่องร้องทุกข์ตามกฎหมายว่าด้วยคณะกรรมการกฤษฎีกาที่โอนมาเป็นคดีของศาลปกครองตามมาตรา ๑๐๓ วรรคสามพร้อมสำนวนเรื่องร้องทุกข์ดังกล่าวต่ออธิบดีศาลปกครองกลางภายในสามสิบวันนับแต่วันเปิดทำการศาลปกครองกลาง บัญชีตราวรรคหนึ่ง ให้แยกเป็นประเภท ลักษณะ และขั้นตอนที่ค้างอยู่ในเรื่องร้องทุกข์ที่โอนมาเป็นคดีของศาลปกครอง ข้อ ๔ให้พนักงานเจ้าหน้าที่ของศาลลงทะเบียนคดีที่โอนมาตามข้อ ๓ในสารบบความ คดีที่โอนมาตามข้อ ๓ไม่ต้องเสียค่าธรรมเนียมศาลทุกชั้นศาล ข้อ ๕ให้อธิบดีศาลปกครองกลางพิจารณาจ่ายสำนวนคดีที่โอนมาให้แก่องค์คณะเพื่อพิจารณาพิพากษาต่อไป ข้อ ๖เมื่อองค์คณะได้รับคดีที่โอนมาแล้วให้พิจารณาว่าคดีนั้นอยู่ในอำนาจของศาลปกครองหรือไม่ ในกรณีที่องค์คณะเห็นว่าเป็นคดีที่ไม่อยู่ในอำนาจของศาลปกครอง ให้องค์คณะมีคำสั่งไม่รับคดีนั้นไว้พิจารณาและสั่งจำหน่ายคดีออกจากสารบบความ และให้ศาลปกครองกลางแจ้งคำสั่งดังกล่าวทางไปรษณีย์ลงทะเบียนตอบรับไปยังผู้ร้องทุกข์ ผู้ร้องทุกข์มีสิทธิยื่นคำร้องอุทธรณ์คำสั่งไม่รับคดีไว้พิจารณาตามวรรคสองต่อศาลปกครองสูงสุดภายในกำหนดระยะเวลาสามสิบวันนับแต่วันที่ได้รับแจ้งคำสั่งของศาลปกครองกลาง คำร้องตามวรรคสามให้ยื่นต่อศาลปกครองกลาง และให้พนักงานเจ้าหน้าที่ของศาลปกครองกลางรีบส่งคำร้องดังกล่าวพร้อมด้วยสำนวนคดีและคำสั่งไม่รับคดีไว้พิจารณาของศาลปกครองกลางไปยังศาลปกครองสูงสุดโดยพลัน ให้ประธานศาลปกครองสูงสุดส่งคำร้องดังกล่าวให้องค์คณะให้ศาลปกครองสูงสุดเพื่อพิจารณาคำร้องและมีคำสั่งยืนตามคำสั่งไม่รับคดีไว้พิจารณาของศาลปกครองกลาง หรือมีคำสั่งให้รับคดีไว้พิจารณาแล้วส่งให้ศาลปกครองกลางอ่าน คำสั่งให้รับคดีไว้พิจารณาขององค์คณะในศาลปกครองสูงสุดตามวรรคห้า ให้กำหนดด้วยว่าเป็นคดีที่อยู่ในอำนาจของศาลปกครองชั้นต้นตามมาตรา ๑๐ หรือศาลปกครองสูงสุดตามมาตรา ๑๑ ในการอ่านคำสั่งของศาลปกครองสูงสุด ให้ศาลปกครองกลางแจ้งให้ผู้ร้องทุกข์และหน่วยงานที่รับผิดชอบหรือเจ้าหน้าที่ของรัฐที่เกี่ยวข้องทราบกำหนดวันอ่านคำสั่งเป็นการส่วงหน้าตามสมควรถ้าผู้ร้องทุกข์หน่วยงานที่รับผิดชอบและเจ้าหน้าที่ของรัฐหรือผู้แทนทั้งหมดไม่มาศาลในวันนัดอ่านคำสั่งศาลให้ศาลงดการอ่านและบันทึกไว้และให้ศาลปกครองกลางแจ้งคำสั่งดังกล่าวทางไปรษณีย์ลงทะเบียนตอบรับไปยังผู้ร้องทุกข์ หน่วยงานที่รับผิดชอบ หรือเจ้าหน้าที่ของรัฐทั้งหมดหรือบางส่วนที่มิได้มาศาล ในกรณีที่องค์คณะในศาลปกครองสูงสุดมีคำสั่งตามวรรคห้าและวรรคหกว่าเป็นคดีที่อยู่ในอำนาจของศาลปกครองชั้นต้น ให้ศาลปกครองกลางดำเนินการต่อไปโดยให้นำความในข้อ ๗มาใช้บังคับโดยอนุโลม หากมีคำสั่งว่าเป็นคดีที่อยู่ในอำนาจของศาลปกครองสูงสุด ให้ศาลปกครองสูงสุดดำเนินการต่อไปโดยให้นำความในข้อ ๘วรรคสองและวรรคสามมาใช้บังคับโดยอนุโลม ข้อ ๗ในกรณีที่องค์คณะซึ่งได้รับคดีที่โอนมาเห็นว่าเป็นคดีที่อยู่ในอำนาจของศาลปกครองชั้นต้นตามมาตรา ๑๐ให้องค์คณะมีคำสั่งรับคดีไว้พิจารณาแล้วพิจารณาพิพากษาคดีต่อไปโดยให้ถือว่าผู้ร้องทุกข์เป็นผู้ฟ้องร้องคดี และหน่วยงานทางปกครองหรือเจ้าหน้าที่ของรัฐซึ่งองค์คณะกำหนดเป็นผู้ถูกฟ้องคดี ในการพิจารณาพิพากษาคดีตามวรรคหนึ่ง ให้เป็นอำนาจขององค์คณะที่จะงดเว้นกระบวนพิจารณาใดเพราะกเหตุที่ได้มีการดำเนินการมาแล้วโดยสำนักงานคณะกรรมการกฤษฎีกาหรือคณะกรรมการวินิจฉัยร้องทุกข์ ทั้งนี้เท่าที่ไม่ขัดหรือแย้งกฎหมาย ก่อนที่องค์คณะจะมีคำพิพากษาหรือคำสั่งชี้ขาดคดี ให้ตุลาการผู้แถลงคดีเสนอคำแถลงการณ์ด้วยวาจาต่อองค์คณะ เว้นแต่องค์คณะจะเห็นสมควรจัดทำคำแถลงการณ์เป็นหนังสือ ข้อ ๘ในกรณีที่องค์คณะซึ่งได้รับคดีที่โอนมาเห็นว่าเป็นคดีที่อยู่ในอำนาจของศาลปกครองสูงสุดตามมาตรา ๑๑ให้องค์คณะเสนออธิบดีศาลปกครองกลางเพื่อพิจารณาส่งให้คดีไปยังศาลปกครองสูงสุดเพื่อพิจารณาดำเนินการต่อไป ให้พนักงานเจ้าหน้าที่ของศาลปกครองสูงสุดลงทะเบียนคดีดังกล่าวในสารบบความ แล้วเสนอประธานสูงสุดเพื่อจ่ายสำนวนให้แก่องค์คณะในศาลปกครองสูงสุด ถ้าองค์คณะในศาลปกครองสูงสุดเห็นว่าเป็นคดีที่อยู่ในอำนาจของศาลปกครองสูงสุด ให้มีคำสั่งรับคดีไว้พิจารณา แล้วให้ดำเนินการต่อไปโดยให้นำความในข้อ ๗ มาใช้บังคับโดยอนุโลม ถ้าองค์คณะในศาลปกครองสูงสุดเห็นว่าคดีที่อยู่ในอำนาจศาลปกครองชั้นต้น ให้เสนอความเห็นต่อประธานศาลปกครองสูงสุดเพื่อสั่งให้คดีนั้นคืนศาลปกครองกลาง และให้ศาลปกครองกลางดำเนินการตามข้อ ๕ และข้อ ๗ต่อไป ในกรณีที่องค์คณะในศาลปกครองสูงสุดเห็นว่าคดีที่ส่งมาไม่อยู่ในอำนาจของศาลปกครอง ให้มีคำสั่งไม่รับคดีนั้นไว้เพื่อพิจารณาและจำหน่ายคดีออกจากสารบบความ ข้อ ๙นอกจากวิธีพิจารณาคดีปกครองที่กำหนดไว้โดยเฉพาะในระเบียบนี้ ให้นำวิธีพิจารณาคดีปกครองที่กำหนดไว้ในระเบียบของที่ประชุมใหญ่ตุลาการในศาลปกครองสูงสุด ว่าด้วยวิธีพิจารณาคดีปกครองระเบียบของที่ประชุมใหญ่ตุลาการในศาลปกครองสูงสุด ว่าด้วยองค์คณะการจ่ายสำนวนการโอนคดีการปฏิบัติหน้าที่ของตุลาการในศาลปกครอง การคัดค้านตุลาการศาลปกครองการปฏิบัติหน้าที่ของพนักงานคดีปกครอง และการมอบอำนาจให้ดำเนินคดีปกครองแทนและระเบียบอื่นที่เกี่ยวข้องมาบังคับใช้กับการดำเนินกระบวนการพิจารณาพิพากษาคดีปกครองที่โอนมาตามข้อ๓ โดยอนุโลท แต่ในการพิจารณาอุทธรณ์ ให้ตุลาการผู้แถลงคดีเสนอคำแถลงการณ์ด้วยวาจาเว้นแต่องค์คณะในศาลปกครองสูงสุดจะเห็นสมควรให้จัดทำคำแถลงการณ์เป็นหนังสือ ข้อ ๑๐ ให้ประธานศาลปกครองสูงสุดรักษาการตามระเบียบนี้ และให้มีอำนาจวินิจฉัยชี้ขาดปัญหาเกี่ยวกับการปฏิบัติตามระเบียบนี้ กับให้มีอำนาจออกประกาศหรือคำสั่งเพื่อประโยชน์ในการปฏิบัติตามระเบียบนี้ ประกาศ ณวันที่ ๑๔ กุมภาพันธ์ พ.ศ. ๒๕๔๔ อักขราทร จุฬารัตน ประธานศาลปกครองสูงสุด[รก.๒๕๔๔/๑๑ก/๖/๑๖กุมภาพันธ์ ๒๕๔๔]